**Vidjeti Vukovar – Živjeti Vukovar**

 Niske siječanjske temperature i oštar hladan zrak nisu bili prepreka osmašima naše škole, da otputuju na sam istok Hrvatske, u Vukovar, mali grad pun velikih emocija.

 Dok je vani vladao još mrkli mrak, a ptice i pijetlovi su bili još u dubokom snu, dvadeset i pet umornih i neispavanih osmaša krenulo je – uključujući i mene, u potragu za pričom o Vukovaru. O Vukovaru smo čuli mnogo. Spominje se na vijestima, na radiju i na Facebooku, no uvijek sam si postavljala pitanja: ,,Zašto Vukovar? Što se to tamo desilo?''

Već pri dolasku, posjetili smo Muzej vučedolske kulture i saznali kako su ljudi živjeli tri tisuće godina prije Krista na području Vučedola. Muzej obiluje predmetima, obućom i odjećom te raznim keramičkim posudama iz tog doba.

Pomičući se dalje po lenti vremena, stigli smo u dvorac Eltz iz sedamnaestog stoljeća u kojem je živjela njemačka plemićka obitelj. Diveći se raskošnoj unutrašnjosti, nisam mogla vjerovati da je na tom mjestu za vrijeme Domovinskog rata stajala ruševina tog istog dvorca. Dvorac je obnovljen i nikada ne biste rekli da je samo prije dvadeset i pet godina bio oštećen granatama i šrapnelima, a danas stoji ponosan i priča priču o nekim davnim, ljepšim vremenima.

Još uvijek pod dojmom veličine i ljepote dvorca, vratili smo se u stvarnost te stali kod najveće vidljive rane grada Vukovara, koja do današnjeg dana nije zacijelila. To je vukovarski vodotoranj, za vrijeme rata glavna meta neprijatelja, a danas podsjetnik na tužne i tragične događaje koji su se zbivali tijekom Domovinskog rata. Nakon posjeta vodotornju, imala sam priliku poslušati potresnu priču o stvarnosti vukovarskog pakla za vrijeme Domovinskog rata, ispričanu od strane čovjeka koji je cijelo vrijeme bio u Vukovaru, branio svoj grad, proživio puno tuge, ali je danas živi svjedok svega što se tamo događalo. Ostala sam šokirana i tužna slušajući o patnjama ljudi i grada. Bili smo smješteni u hostelu ,,Dubrovnik'', koji prima osmaše iz cijele Hrvatske, iskorišten iz bivše vojarne, a adaptiran donacijama upravo za ovu namjenu zbog koje sam i ja u Vukovaru.

 Drugog dana našeg boravka u Vukovaru, posjetili smo bolnicu i njezin podrum koji je i danas vjerna preslika uvjeta života ranjenika i bolesnika tijekom okupacije grada,

Iz vukovarske bolnice neprijatelji su izvlačili i odvodili ranjenike, uglavnom muškarce, te ih vodili u nepoznato.

Većina njih odvedena je na Ovčaru, gdje su potom bili ubijeni, a za nekima se još dan danas traga.

Vukovarsko memorijalno groblje je također jedan od potresnih dokaza o surovosti, okrutnosti, ali i nemjerljivoj boli. Bijeli križ – za svakog poginulog branitelja, govori o količini boli i tragedije, ali ne samo boli, nego i ponosa, hrabrosti i zahvalnosti.

Iz vukovarske bolnice, neprijatelj je izvlačio muškarce i medicinsko osoblje, uglavnom Hrvate, i kamionima ih odvozio nekoliko kilometara od grada udaljenu Ovčaru.

Na Ovčari je pronađena masovna grobnica a u sjećanje na dvjesto šezdeset i tri žrtve, dvije tisuće i šeste godine otvoren je Spomen dom ,,Ovčara''.

Na putu do Spomen doma, prošli smo kroz Trpinjsku cestu, cestom kojom je prolazilo za vrijeme Domovinskog rata kolona civila, vojnika i ranjenika.

Zadnje odredište nam je bila vukovarska vojarna. U dvorištu sam vidjela različite ratne vojne avione i tenkove, dok sam u podzemlju Doma hrvatskih branitelja vidjela razne puške, pištolje, bombe i druga oružja. U samom Domu hrvatskih branitelja na zidovima sam vidjela razne slike hrvatskih branitelja i vojnika kako su stradavali, te sam u sredini prostora vidjela najpoznatije mine i granate.

Vrlo poučno, dojmljivo, tužno i ponosno – upoznati grad Vukovar, proživjeti njegove tajne, njegovu bol – ali i ponos. Ovo je bio moj prvi susret s gradom, ali je oduvijek u mojim posebnim mislima. To što sam dijete pripadnika 204. Vukovarske brigade čini me izuzetno ponosnom. Iako je snijeg pokušao prekriti ovaj prekrasni komadić naše domovine, Vukovar i dalje stoji velik i ponosan, uz obećanje da ću mu se ponovno vratiti. Uskoro!

*Rocca Piljušić, 8.r.*